**ELŐTERJESZTÉS**

**Szombathely Megyei Jogú Város Közgyűlésének 2020. február 27-i ülésére**

**Javaslat önkormányzati rendeletekkel kapcsolatos döntések meghozatalára**

**I.**

**Javaslat Szombathely Megyei Jogú Város közművelődési rendeletének megalkotására**

Szombathely Megyei Jogú Város Önkormányzata a 7/2008. (IV.29.) önkormányzati rendeletével (a továbbiakban: Rendelet) szabályozza a helyi közművelődési, közgyűjteményi feladatokat és ellátásuk módját. A Rendelet legutóbb 2013. évben került módosításra.

A muzeális intézményekről, a nyilvános könyvtári ellátásról és a közművelődésről szóló 1997. évi CXL. törvény (a továbbiakban: Kultv.) módosítása jelentős változásokat tartalmaz a közművelődési rendelkezések körére vonatkozóan, amelynek okán a helyi közművelődés tekintetében új rendelet megalkotása indokolt.

A Kultv. módosítása elsősorban a kulturális alapellátás kiterjesztését, a közművelődési alapszolgáltatások bevezetését, illetve a közművelődési intézményrendszer meghatározását tartalmazza, továbbá újraszabályozza a közművelődési tevékenységek körét. Az emberi erőforrások miniszterének a közművelődési alapszolgáltatások, valamint a közművelődési intézmények és a közösségi színterek követelményeiről szóló 20/2018. (VII.9.) EMMI rendelete (a továbbiakban: EMMI rendelet) egységes szakmai szempontokat határoz meg a közművelődési tevékenységet folytató szervezetre (annak működési formájától függetlenül), továbbá előírja a közművelődési alapszolgáltatások nyújtásának infrastrukturális és személyi feltételeit egyaránt. A Kultv. 76.§ (1) bekezdése kimondja, hogy a települési önkormányzat kötelező feladata a helyi közművelődési tevékenység támogatása. A (7) bekezdés értelmében a megyei jogú városban a települési önkormányzat

kötelező feladata a (3) bekezdés szerinti közművelődési alapszolgáltatások teljes körének megszervezése. Továbbá a 78/I.§ (1a) bekezdés értelmében megyei jogú városban a 77.§ (1) bekezdésében foglalt közművelődési alapszolgáltatások teljes körű ellátása céljából közművelődési intézményt szükséges biztosítani.

Szombathely Megyei Jogú Városban a közművelődési feladatokat teljes körűen az Önkormányzat fenntartásában működő költségvetési szerv, az AGORA Szombathelyi Kulturális Központ (a továbbiakban: AGORA) látja el. Az intézmény alapító okirata szerint az AGORA részéről a Kultv. 76.§ (3) bekezdésében meghatározott alapszolgáltatások mindegyikének ellátása megtörténik:

1. művelődő közösségek létrejöttének elősegítése, működésük támogatása, fejlődésük segítése, a közművelődési tevékenységek és a művelődő közösségek számára helyszín biztosítása,
2. a közösségi és társadalmi részvétel fejlesztése,
3. az egész életre kiterjedő tanulás feltételeinek biztosítása,
4. a hagyományos közösségi kulturális értékek átörökítése feltételeinek biztosítása,
5. az amatőr alkotó- és előadó-művészeti tevékenység feltételeinek biztosítása,
6. a tehetséggondozás és -fejlesztés feltételeinek biztosítása, továbbá
7. a kulturális alapú gazdaságfejlesztés.

Az AGORA az intézmény típusát tekintve kulturális központ, így működéséhez az EMMI rendelet 15.§ (1)-(4) bekezdéseiben foglalt alábbi szakmai, személyi és infrastrukturális feltételek biztosítása kötelező:

1. legalább három, egyenként legalább 25 fő befogadására, közösségi események, rendezvények, tanácskozások, képzések megtartására egyaránt alkalmas többfunkciós helyiség,
2. legalább egy, legalább 275 fő befogadására, a művelődő közösségek, előadó-művészeti csoportok előadásainak, színpadi produkciók bemutatására, továbbá ünnepségek megtartására alkalmas, játszóhellyel rendelkező helyiség,
3. legalább két kiállítótér,
4. legalább egy, kézműves tevékenységek oktatására, végzésére alkalmas alkotóműhely,
5. legalább egy, legalább 25 fő befogadására, táncművészeti csoportok próbáinak, mozgással, rekreációval kapcsolatos foglalkozások megtartására alkalmas táncterem,
6. a közművelődési alapszolgáltatások zavartalan biztosítása érdekében szükséges létszámban közművelődési szakmai munkakörben szakemberek foglalkoztatása úgy, hogy az intézmény vezetője mellett felsőfokú közművelődési szakképzettséggel rendelkező szakemberek teljes munkaidőben kerülnek foglalkoztatásra,
7. a kulturális központ nyitvatartási idejét a kulturális központban ki kell függeszteni. Legalább a hét hat napján, legalább napi 8 órában tart nyitva, továbbá a hét öt napján magába kell foglalnia a 16-19 óra közötti időszakot,
8. a kifüggesztett nyitva tartástól eltérni évente legfeljebb két hónap időtartamban lehet úgy, hogy a feladatellátó az eltérést legalább egy hónappal megelőzően a kulturális központban közzéteszi.

Az AGORA a fenti követelményeknek megfelel.

Szombathely város kulturális életének sokszínűségéhez nagymértékben hozzájárulnak az önkormányzat fenntartásában működő alábbi közgyűjtemények, előadó-művészeti intézmények, gazdasági társaságok, amelyek tevékenységük során közművelődési jellegű feladatokat is ellátnak, de nem közművelődési feladatellátók.

* Berzsenyi Dániel Megyei Hatókörű Városi Könyvtár,
* Savaria Megyei Hatókörű Városi Múzeum,
* Mesebolt Bábszínház,
* Savaria Szimfonikus Zenekar,
* Savaria Turizmus Nonprofit Kft.
* Weöres Sándor Színház Nonprofit Kft.

A Kultv. 79.§ (1) bekezdése értelmében az önkormányzat a közművelődési feladatok megvalósítására jogi vagy természetes személlyel közművelődési megállapodást köthet, amelynek kötelező elemeit a Kultv. 79.§ (2) bekezdése az alábbiak szerint tartalmazza:

1. a biztosítandó közművelődési alapszolgáltatások körét és azok díját,
2. a közművelődési alapszolgáltatások biztosításával kapcsolatban a helyi lakossággal és annak önszerveződő közösségeivel történő kapcsolattartás elveit, főbb szempontjait,
3. a közművelődési alapszolgáltatásokban érintettek körét,
4. a helyi lakosság és annak önszerveződő közösségei által ingyenesen vagy térítési díjért igénybe vehető közművelődési alapszolgáltatásokat,
5. a közművelődési alapszolgáltatás igénybevételi lehetőségeinek minimális időtartamát és rendszerességét, a közösségi színtér vagy közművelődési intézmény közművelődési célú minimális nyitva tartását,
6. a megállapodás személyi, tárgyi és pénzügyi feltételeit, valamint
7. közművelődési alapszolgáltatások biztosításában közreműködőktől megkívánt szakképzettséget.

Számos olyan, kulturális céllal (is) létrejött civil szervezet működik városunkban, amelyek tevékenységi köre teljes mértékben vagy részben közművelődési feladatokból tevődik össze, és ezek működéséhez, az általuk ellátott feladat elvégzéséhez Önkormányzatunk az éves költségvetésében külön soron, illetve pályázat útján a Kulturális és Civil Alapból támogatást biztosít.

Külön soron támogatott, közművelődési feladatot (is) ellátó egyesületek, alapítványok:

* Zanati Kulturális és Sport Egyesület,
* Herényi Kulturális és Sport Egyesület,
* Hátrányos Helyzetű Roma Fiatalokat Támogató Közhasznú Egyesület,
* Petőfi-Telepért Egyesület
* Vas Megyei Tudományos Ismeretterjesztő Egyesület,
* Gyöngyöshermán-Szentkirályi Polgári Kör.

A Kultv. módosítása okán, illetve amennyiben Önkormányzatunk igényt tart a közművelődési feladatokat vállaló egyesületek tevékenységére, úgy szükséges azokkal közművelődési megállapodást kötni.

Azokkal az egyesületekkel, amelyek már rendelkeznek feladat-ellátási megállapodással, indokolt külön meghatározni az általuk vállalt közművelődési feladatokat, és azok ellátása céljából kizárólag közművelődési megállapodást kötni.

Áttekintve a jelenleg hatályban lévő Rendeletet, a Kultv.-ben és az EMMI rendeletben foglaltakat, valamint figyelembe véve, hogy a Kultv. a közgyűjteményre vonatkozóan nem ír elő helyi szabályozási kötelezettséget, szükséges a Rendeletet hatályon kívül helyezni, és kizárólag a helyi közművelődési feladatok ellátásáról szóló új rendeletet alkotni.

A Kultv. 82.§-a értelmében a közművelődés helyi, lakossági képviselete érdekében településenként Közművelődési Kerekasztal (a továbbiakban: Kerekasztal) alakítható. A Kultv. 83.§ (1) bekezdése kimondja, hogy a Kerekasztalt azok a közművelődési célú egyesületek hozhatják létre, amelyeknek bejegyzett székhelye az adott település, és amelyeknek legfelsőbb szerve írásos határozatban jelzi ez irányú szándékát.

Tekintettel arra, hogy Szombathelyen Közművelődési Kerekasztal nem működik, a város közművelődési feladatot ellátó civil szervezeteivel 2019. december 11. napján egyeztető fórumra került sor a közművelődési rendelet megalkotásával kapcsolatban.

A rendelettervezet a Kultv. 83/A.§ (1) bekezdésében kötelezően előírt módon, a nemzetiségi önkormányzatokkal is egyeztetésre került. A szlovén, horvát, német és roma nemzetiségi önkormányzatoknak a rendelettervezet megküldésre került. A Közgyűlés időpontjáig beérkezett véleményeket az ülésen ismertetem.

Fentieken túl a tervezetet a Nemzeti Művelődési Intézet Vas megyei igazgatója véleményezte.

A Kultv. 83/A.§ (2) bekezdése rendelkezik arról, hogy a települési önkormányzat a közművelődési rendeletét legalább ötévente köteles felülvizsgálni.

A rendelettervezet az előterjesztés 1. sz. mellékletét képezi.

**II.**

**Javaslat a környezet- és természetvédelem helyi szabályairól szóló 33/2012. (XI.12.) önkormányzati rendelet módosítására**

A természet védelméről szóló 1996. évi LIII. törvény 24.§(1) bekezdése alapján a települési önkormányzat jogosult rendelettel természeti területet, természeti emléket helyi jelentőségű védelem alá helyezni.

A Szombathely Vadász u. 6. sz. alatti ingatlan tulajdonosai az ingatlanukon található nagyméretű kislevelű hárs helyi jelentőségű védett természeti emlékké nyilvánítására tettek javaslatot 2018. július 17. napján a fa korára, méretére tekintettel, és a szomszédos ingatlanon történt építkezés okozta konfliktushelyzet miatt a fa megóvása érdekében. A szomszédos ingatlan tulajdonosai a fa védelembe vételének elutasítását kérték a fa balesetveszélyes állapotára hivatkozással. A fa védett természeti emlékké nyilvánítására, valamint a védelmének elutasítására irányuló kérelmek az előterjesztés mellékletét képezik.

A Városüzemeltetési Osztály *a természet védelméről szóló* 1996. évi LIII. törvényben meghatározott védetté nyilvánítási folyamat alapján a védetté nyilvánítás szakmai indokoltságát megalapozó dokumentumot elkészíttette, amely vizsgálat kitér a fa környezetének, a fa állapotának vizsgálatára (gyökérzet látható sérüléseire, elváltozásaira, gyökérnyakának- tuskójának ellenőrzésére, fa törzsének ellenőrzésére, a fa koronaalapjának, koronájának és lombozatának vizsgálatára). A vizsgálat alapján tett javaslat, megállapítás: A fán célszerű lenne egy szakszerű faápolást, stabilizációs beavatkozást végezni. Jelenleg nem veszélyeztet jelentős értéket, emberi életet, anyagi javakat. A Városüzemeltetési Osztály az Őrségi Nemzeti Park Igazgatóság szakmai állásfoglalását is megkérte. Az Őrségi Nemzeti Park Igazgatóság nyilatkozatában támogatta az időskorú kislevelű hárs helyi jelentőségű védett természeti emlékké nyilvánítását, kiemelve az élővilágban betöltött szerepét (számos élőlény élettere), a levegőtisztasághoz való hozzájárulását, az esztétikai értékét, és a helyi lakosság kötődését, a turisztikai vonzerejét. A dokumentum megtekinthető a Kommunális és Környezetvédelmi Irodán. Az eljárás folytatásaként az érdekeltek álláspontjának megismerése érdekében egyeztető megbeszélésre került sor 2019. június 25-én a javaslattevő és az érdekeltek meghívásával, amelyről jegyzőkönyv készült. Az egyeztető megbeszélésen valamennyi érdekelt álláspontját fenntartotta. Az előterjesztésben foglaltak alapján a Városüzemeltetési és Városfejlesztési Osztály a hársfa helyi jelentőségű védett természeti emlékké nyilvánítását javasolja.

A szakmai dokumentum alapján a hársfa koronaápolási, koronacsúcs mérsékelt könnyítése, koronabiztosító kötések felhelyezése munkáinak becsült költsége bruttó 710 000.-Ft.

A természet védelméről szóló 1996. évi LIII. törvény 62. §(2) A helyi jelentőségű védett természeti terület fenntartásáról, természeti állapotának fejlesztéséről, őrzéséről a védetté nyilvánító települési önkormányzat köteles gondoskodni.

A védetté nyilvánítás normatív aktusa az önkormányzati rendelet megalkotása.

A környezet- és természetvédelem helyi szabályairól szóló 33/2012. (XI.12.) önkormányzati rendelet 18. § és 2. melléklete sorolja fel a helyi jelentőségű természetvédelmi területeket, amely a Bogáti kastélypark (hrsz. 11782) területét is ide sorolja. A Bogáti kastély (volt Festetics kastély) épülete és parkja országos műemlékvédelem alatt áll (10759 műemléki törzsszámon, 19468 műemléki azonosító számon nyilván tartott), amely magasabb szintű védettségi kategóriát jelent, mint a helyi, önkormányzati szintű védelem. Az országos műemléki védettség indokolja a helyi védettség megszüntetését.

Kérem a Tisztelt Közgyűlést, hogy az előterjesztést megtárgyalni, a rendeleteket megalkotni és a határozati javaslatokat elfogadni szíveskedjen.

**Szombathely, 2020. február „ ”**

 **/: Dr. Nemény András :/**

**I.**

**HATÁROZATI JAVASLAT**

**…/2020. (II.27.) Kgy. számú határozat**

1. A Közgyűlés felkéri a polgármestert, gondoskodjon arról, hogy a helyi közművelődési feladatok ellátásáról szóló önkormányzati rendelet a közművelődési feladatokat ellátó intézményekben megismerhető legyen.

2. A Közgyűlés felkéri a polgármestert, hogy a helyi közművelődési feladatok ellátásáról szóló önkormányzati rendelet a muzeális intézményekről, a nyilvános könyvtári ellátásról és a közművelődésről szóló 1997. évi CXL. törvény szerinti folyamatos felülvizsgálatáról gondoskodjon, és amennyiben szükséges, terjessze a módosításra vonatkozó javaslatát a Közgyűlés elé.

3. A Közgyűlés felhatalmazza a polgármestert, hogy 2020. április 30. napjáig vizsgálja felül, és szükség szerint terjessze a Közgyűlés elé az önkormányzat által kötött, hatályban lévő feladat-ellátási megállapodások módosítását, megszüntetését, új megállapodások megkötését.

**Felelős:** Dr. Nemény András polgármester

 Horváth Soma alpolgármester

Dr. Károlyi Ákos jegyző

(A végrehajtás előkészítéséért:

Vinczéné Dr. Menyhárt Mária, az Egészségügyi és Közszolgálati Osztály vezetője)

**Határidő:** a rendelet kihirdetését követően azonnal (1. pont vonatkozásában)

 folyamatos (2. pont vonatkozásában)

 2020. április 30. (3. pont vonatkozásában)

**II.**

**HATÁROZATI JAVASLAT**

**…/2020. (II. 27.) sz. Kgy. határozat**

Közgyűlés megtárgyalta a „Javaslat a környezet- és természetvédelem helyi szabályairól szóló 33/2012. (XI.12.) önkormányzati rendelet módosítására” című előterjesztést, és az alábbi döntést hozza:

1. Az önkormányzati rendelet módosítás elfogadása esetén a Közgyűlés felkéri a jegyzőt, hogy a Rendelet egy példányát az Őrségi Nemzeti Park Igazgatóságának küldje meg.
2. Az önkormányzati rendelet módosítás elfogadása esetén a Közgyűlés felhatalmazza a polgármestert, hogy a helyi jelentőségű védett természeti emléktáblával történő megjelöléséről intézkedjen.
3. Az önkormányzati rendelet módosítás elfogadása esetén a Közgyűlés felhatalmazza a polgármestert, hogy a védettség tényének ingatlan-nyilvántartási feljegyeztetéséről gondoskodjon.
4. Az önkormányzati rendelet módosítás elfogadása esetén a Közgyűlés felhatalmazza a polgármestert, hogy a helyi jelentőségű védett természeti emlék kezeléséről gondoskodjon.

**Felelős:** Dr. Nemény András polgármester

 Dr. László Győző alpolgármester

Dr. Horváth Attila alpolgármester

Horváth Soma, alpolgármester

Dr. Károlyi Ákos jegyző

(a végrehajtás előkészítéséért:

Kalmár Ervin, Városüzemeltetési és Városfejlesztési Osztály vezetője

Stéger Gábor a Közgazdasági és Adóosztály vezetője

**Határidő:** 1. – 3. pont: azonnal

4. pont: az éves költségvetési rendelet elfogadása